Η δράσις αρχίζει τα μεσάνυχτα

***Η δράσις αρχίζει τα μεσάνυχτα*** (Πρωτότυπος τίτλος: *Le rouge est mis*) είναι Γαλλικό αστυνομικό φιλμ νουάρ του 1957 σε σκηνοθεσία Ζιλ Γκρέιντζερ και σενάριο των Μισέλ Ωντιάρ, Ζιλ Γκρέιντζερ και Ογκούστ λε Μπρετόν, βασισμένο σε ένα μυθιστόρημα του Ογκούστ λε Μπρετόν. Πρωταγωνιστούν οι Ζαν Γκαμπέν, Μαρσέλ Μποζουφί και η Ανί Ζιραρντό.

## Πλοκή
Ο Λουί Μπερτέν είναι ο ιδιοκτήτης ενός γκαράζ του Παρισιού, που ταυτόχρονα είναι και μέλος μιας συμμορίας που διαπράττει ένοπλες ληστείες. Ο Λουί και οι τρεις συνεργοί του, ο Τσιγγάνος, ο Ναύτης και ο Φρίντο είναι προσεκτικοί στις κινήσεις τους, ώστε στην καθημερινή ζωή τους να φαίνονται νομοταγείς ενώ παράλληλα, να επιδίδονται σε εγκληματικές δραστηριότητες. 

Εν τω μεταξύ ο μικρότερος αδελφός του Λουί, ο Πιέρ ο οποίος στο παρελθόν είχε φυλακιστεί και ζει στην Λυών, βρίσκεται σε ένα πρόγραμμα περιορισμού των μετακινήσεων του. Ο Πιέρ αποφασίζει να παραβιάσει τους κανόνες και να επισκεφτεί στο Παρίσι την ερωμένη του, την Ιλέν. Η αστυνομία συλλαμβάνει τον Πιέρ και τον πιέζει να δώσει πληροφορίες για τις ύποπτες δραστηριότητες του αδελφού Λουί, με αντάλλαγμα την πλήρη ελευθερία του, ωστόσο ο Πιέρ αρνείται να καταδώσει τον αδελφό του. Ο Λουί μαθαίνει το περιστατικό και πηγαίνει και συναντά την Ιλέν προσποιούμενος έναν εύπορο πελάτη. Κατά την βόλτα τους στο δάσος της Βουλώνης της αποκαλύπτει ότι είναι ο αδελφός του Πιέρ, απειλώντας την ευθέως να σταματήσει να βλέπει τον Πιέρ, διαφορετικά θα βρεθεί σε κανά χαντάκι στο δάσος.

Ο τσιγγάνος επισκέπτεται τον Λουί στο σπίτι του για να συζητήσουν το σχέδιο για μια νάα ληστεία, όπου ξαφνικά αντιλλαμβάνεται ότι κάποιος κρυφακούει την συζήτηση τους. Ο τσιγγάνος αναστατωμένος ανοίγει απότομα την πόρτα και βλέπει απέξω τον Πιέρ, ο οποίος κατά κακή του τύχη περνούσε για να πάει στο δωμάτιό του. Ο Λουί φανερά ενοχλημένος ζητά από τον Πιέρ ότι άκουσε να το ξεχάσει και να μην μιλήσει σε κανέναν.

Την επόμενη μέρα κατά την διάρκεια μιας ακόμη ληστείας, ο Τσιγγάνος σκοτώνει δύο φρουρούς της χρηματαποστολής και τραυματίζει δύο ακόμη αστυνομικούς που τους καταδιώκαν με τις μοτοσικλέτες τους. Η συμμορία καταφέρνει να ξεφύγει και να επιστρέψει στην καθημερινή ζωή τους. Η αστυνομία όμως επισκέπτεται τον Λουί και τον συλλαμβάνει ως συνεργό για την αιματηρή ληστεία. Ο Λουί αρνείται σθεναρά κάθε ανάμιξη του στην υπόθεση, ωστόσο η αστυνομία εμφανίζει στον Λουί τον συνεργό του τον Φρίντο, ο οποίος αναγκάστηκε να ομολογήσει κάτω από την πίεση των δολοφονιών που έγιναν. Εν τω μεταξύ ο Τσιγγάνος μη γνωρίζοντας ποιος πραγματικά τους κάρφωσε, και πεπεισμένος ότι αυτός είναι ο Πιέρ πηγαίνει στο σπίτι της Ιλέν για να τον σκοτώσει. Ο Λουί καταφέρνει και δραπετεύει από το αστυνομικό τμήμα, όπου και πληροφορείται ότι ο Τσιγγάνος έψαχνε τον Πιέρ. Ο Λουί τρέχει αμέσως στο σπίτι της Ιλέν για να πει στον Τσιγγάνο ότι ο αδελφός του δεν έχει καμιά εμπλοκή, αλλά εκείνος δεν τον πιστεύει. Ακολουθεί ανταλλαγή πυρών, αλλά ο Λουί την τελευταία στιγμή προτού ξεψυχήσει προλαβαίνει και σκοτώνει τον Τσιγγάνο.
 
## Διανομή ρόλων
* Ζαν Γκαμπέν - Λουί Μπερτάν 
* Πολ Φρανκέρ - Φρίντο
* Μαρσέλ Μποζουφί - Πιέρ Μπερτάν
* Λίνο Βεντούρα - Πεπίτο, ο Τσιγγάνος
* Ανί Ζιραρντό - Ιλέν
* Αλμπέρ Ντινάν - Επιθεωρητής Πλουβιέ
* Ζαν Πιέρ Μοκύ - Πιέρ
* Τομί Μπορντελέ - Επιθεωρητής
* Σερζ Λεκόντ - Μπεμπέ

## Κυκλοφορία
Στην Ελλάδα η ταινία κυκλοφόρησε στις 30 Μαρτίου 1959 στoυς κινηματογράφους Άστυ και Ελληνίς της Αθήνας.
 
## Υποδοχή
### Κριτικές
Ο Μάριος Πλωρίτης έδωσε μια μεικτή κριτική αναφέροντας χαρακτηριστικά:

## Παραπομπές


## Εξωτερικοί σύνδεσμοι
*

Κατηγορία:Φιλμ νουάρ
Κατηγορία:Γαλλικές ταινίες της δεκαετίας 1950
Κατηγορία:Γαλλικές αστυνομικές δραματικές ταινίες
Κατηγορία:Γαλλικές ασπρόμαυρες ταινίες
Κατηγορία:Γαλλόφωνες ταινίες
Κατηγορία:Ταινίες σε σκηνοθεσία Ζιλ Γκρέιντζερ
Κατηγορία:Ταινίες γυρισμένες στο Παρίσι 
Κατηγορία:Ταινίες του 1957
Κατηγορία:Ταινίες βασισμένες σε γαλλικά μυθιστορήματα
Κατηγορία:Ταινίες σε σενάριο Μισέλ Οντιάρ
Κατηγορία:Ταινίες τοποθετημένες στο Παρίσι